**O glumă descoperită la macroscop**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de ce am tendința să vorbesc la per tu

cu ființe bipede ce nu știu să scrie?

tot circul acesta necesită-n grabă

o altă filosofie

dumneavoastră, stimabile,

sunteți deștept

cât timp vi se zbate puțin ochiul drept

nu, nu vă jignesc!

dimpotrivă, chiar nu!

dar cred că sunt mult prea măruntă

și limba mea cruntă

refuză tendința de a vorbi

la per tu

dumneavoastră, probabil,

priviți cum mă-nclin

perspectiva e alta

parol! doar leșin

chapeau!

dumneavoastră nu sunteți prost

doar de-a dreptul cretin

16 septembrie 2018, Constanța